Príloha 1:

**ROKOVACÍ PORIADOK**

**RADY PARTNERSTVA**

**PRE INTEGROVANÝ ÚZEMNÝ ROZVOJ BRATISLAVSKÉHO KRAJA**

**NA ROKY 2021-2027**

**Článok 1**

**ÚVODNÉ USTANOVENIA**

1. Tento Rokovací poriadok upravuje procedurálne otázky, úlohy a povinnosti členov Rady partnerstva pre integrovanú územnú stratégiu Bratislavského kraja na roky 2021-2027 a mechanizmus schvaľovacieho procesu a prijímania rozhodnutí.
2. Pôsobnosť a strategické poslanie Rady partnerstva upravuje Štatút Rady partnerstva.

**Článok 2**

**ČLENSTVO V RADE PARTNERSTVA**

1. Zástupcov členov Rady partnerstva (ďalej len „zástupca“) menuje na návrh sociálno-ekonomických partnerov predseda Rady partnerstva.
2. Sociálno-ekonomický partner zastúpený v Rade partnerstva môže v prípade odôvodnenej neúčasti svojho zástupcu na rokovaní Rady partnerstva splnomocniť na rokovaní iného zástupcu.
3. Sociálno-ekonomický partner zastúpený v Rade partnerstva je oprávnený nominovať nového zástupcu kedykoľvek na základe písomného oznámenia svojho štatutárneho orgánu doručeného sekretariátu Rady partnerstva.
4. Medzi hlavné práva a povinnosti zástupcu patrí:
   1. podieľať sa na koordinácii a manažmente integrovaného územného rozvoja VÚC, príprave, schvaľovaní, riadení, realizácii, monitorovaní a hodnotení implementáciu IÚS,
   2. zastupovať záujmy sociálno-ekonomických partnerov,
   3. aktívne sa zúčastňovať na rokovaniach Rady partnerstva, jej komôr a tematických komisií, predkladať návrhy a podieľať sa na rozhodovaní Rady partnerstva. Návrhy sa predkladajú spravidla písomnou formou sekretariátu Rady partnerstva minimálne 5 kalendárnych dní pred uskutočnením rokovania Rady partnerstva,
   4. pri rozhodovaní v Rade partnerstva informovať o konflikte záujmov,
   5. zabezpečiť dodržiavanie zásady oddelenia výkonu funkcií v systémoch riadenia a kontroly EŠIF v zmysle príslušných právnych predpisov SR a EÚ,
   6. navrhovať aktivity/operácie a projektové zámery do zásobníka kraja a rozhodovať o ich schválení, na základe disponibilnosti zdrojov, miery a efektívnosti, akou daný projektový zámer prispieva k naplneniu cieľov kraja, jeho pripravenosti, vecného a časového súladu s procesom implementácie kraja a súladu s cieľmi a stratégiami jednotlivých SPR,
   7. spolupodieľať sa na monitorovaní a hodnotení realizácie projektov na území kraja,
   8. schvaľovať správy o implementácii projektov na území kraja predkladaných riadiacemu orgánu,
   9. navrhovať zmeny ustanovení Štatútu a Rokovacieho poriadku Rady partnerstva
5. Funkcia zástupcu v Rade partnerstva zaniká:
   1. zánikom sociálno-ekonomického partnera, ktorého zastupuje v Rade partnerstva,
   2. doručením nominácie nového zástupcu sociálno-ekonomického partnera do Rady partnerstva na sekretariát Rady partnerstva,
   3. vzdaním sa funkcie,
   4. odvolaním z funkcie zástupcu nominujúcim sociálno-ekonomickým partnerom.
6. Predseda Rady partnerstva môže požiadať sociálno-ekonomických partnerov zastúpených v Rade partnerstva o návrh nového zástupcu, ktorý nahradí pôvodného zástupcu, ak:
   1. sa zástupca nezúčastní na rokovaní Rady partnerstva viac ako 2 krát po sebe,
   2. existujú iné dôvody, pre ktoré sa predseda alebo členovia Rady partnerstva domnievajú, že výmena zástupcu Rady partnerstva by prospela k zvýšeniu efektívnosti napĺňania úloh Rady partnerstva.
7. Funkcia zástupcu v Rade partnerstva je čestná. Funkcia zástupcu nezakladá právo na poskytnutie finančnej odmeny za jej výkon.

**Článok 3**

**ZLOŽENIE RADY PARTNERSTVA**

1. Radu partnerstva tvoria členovia zastupujúci:
   1. samosprávny kraj,
   2. miestnu územnú samosprávu - mestá, obce a združenia obcí,
   3. podnikateľský sektor, akademický sektor, školstvo a občiansku spoločnosť,
2. Zoznam členov Rady partnerstva upravuje článok 3 Štatútu Rady partnerstva.

**Článok 4**

**PREDSEDA RADY PARTNERSTVA**

1. Predseda Rady partnerstva (ďalej len „predseda RP“)najmä:
   1. zvoláva a vedie rokovanie Rady partnerstva zo svojej iniciatívy alebo na návrh člena Rady partnerstva,
   2. určuje program Rady partnerstva v súlade s úlohami Rady partnerstva ako aj s ohľadom na návrh člena, ktorý žiadal o zvolanie rokovania,
   3. dohliada na dodržiavanie Štatútu a Rokovacieho poriadku Rady partnerstva a vykonáva s tým súvisiace úkony,
   4. schvaľuje a podpisuje zápisnicu z rokovania Rady partnerstva,

spolupracuje so sekretariátom Rady partnerstva pri príprave podkladov na rokovanie. Predseda RP môže uložiť sekretariátu Rady partnerstva povinnosť doplniť pripravené podklady,

1. Predsedu v jeho neprítomnosti zastupuje v rozsahu právomoci mu zverených podpredseda Rady partnerstva. Podpredsedu Rady partnerstva volia z radov členov Rady partnerstva jednoduchou väčšinou členovia Rady partnerstva
2. Predseda RP zastupuje Radu partnerstva navonok aj dovnútra v zmysle tohto Rokovacieho poriadku a mandátu mu zvereného Radou partnerstva.

**Článok 5**

**SEKRETARIÁT RADY PARTNERSTVA**

1. Funkciu sekretariátu Rady partnerstva (ďalej len „sekretariát RP“) zabezpečuje Bratislavský samosprávny kraj (ďalej len „BSK“).
2. Funkciu sekretariátu Komory UMR zabezpečuje hlavné mesto SR Bratislava (ďalej len „hlavné mesto“), prostredníctvom svojho magistrátu.
3. Sekretariát RP zabezpečuje organizačné, vecné a administratívne úlohy spojené s činnosťou Rady partnerstva a jej orgánov, s výnimkou Komory UMR, a to najmä:
   1. pripravuje návrh programu rokovania a predkladá ho predsedovi RP na schválenie,
   2. pripravuje návrh uznesenia,
   3. zabezpečuje prípravu a distribúciu materiálov súvisiacich s rokovaním,
   4. organizačne zabezpečuje rokovania,
   5. pripravuje vyhodnotenie úloh z rokovaní a vedie ich evidenciu,
   6. vypracováva zápisnicu z rokovaní,
   7. vedie agendu a zabezpečuje archiváciu dokumentov súvisiacu s ich činnosťou,
   8. vedie zoznam členov a zabezpečuje plynulé komunikačné toky medzi nimi,
   9. zabezpečuje spoluprácu s riadiacim orgánom (ďalej len „RO“),
   10. v oblasti implementácie projektov IÚS poskytuje asistenciu a metodickú výpomoc žiadateľom,
   11. zabezpečuje administratívne spracovanie nominácií zástupcov, resp. nových zástupcov sociálno-ekonomických partnerov do Rady partnerstva,
   12. koordinuje činnosť komôr Rady partnerstva a tematických komisií na podnet predsedu Rady partnerstva,
   13. zabezpečuje informovanie členov Rady partnerstva o činnosti tematických komisií, ich záveroch, návrhoch a požiadavkách na najbližšom rokovaní Rady partnerstva,
   14. tematickej pracovnej skupiny na najbližšie rokovanie Rady partnerstva
   15. vykonáva ďalšie činnosti podľa pokynov predsedu RP resp. ostatných orgánov Rady partnerstva.

**Článok 6**

**KOMORY RADY PARTNERSTVA**

1. Komoranajmä:
   1. spolupodieľa sa na rozhodovaní pri príprave, schvaľovaní, implementácii, monitorovaní a hodnotení IÚS zastupujúc záujmy skupiny sociálno-ekonomických partnerov, ktorých reprezentuje
   2. spolupodieľa sa na aktualizácii IÚS,
   3. navrhuje projektové zámery do zásobníka projektov IÚS,
   4. navrhuje žiadateľa pre vypracovanie projektového zámeru
   5. navrhuje a ako súčasť Rady partnerstva schvaľuje projektové zámery na podporu v rámci integrovaných projektových balíčkov zo zásobníka projektov. Minimálnymi kritériami pre výber projektového zámeru zo zásobníka projektov na podporu v rámci integrovaného projektového balíčka sú disponibilnosť zdrojov, miera a efektívnosť, akou daný projektový zámer prispieva k naplneniu cieľov IÚS, jeho pripravenosť, udržateľnosť a vecný a časový súlad s procesom implementácie IÚS,
   6. spolupodieľa sa na posúdení a schválení projektových zámerov z hľadiska ich súladu a miery ich príspevku k naplneniu schválených priorít a cieľov IÚS
   7. spolupodieľa sa na monitorovaní a hodnotení realizácie projektov IÚS,
   8. navrhuje Rade partnerstva odporúčania pre zlepšenie prípravy, implementácie, monitorovania a hodnotenia IÚS
   9. vyjadruje sa a ako súčasť Rady partnerstva schvaľuje správy o implementácii IÚS predkladané RO.

**Článok 7**

**ROKOVANIE RADY PARTNERSTVA**

1. Rokovanie Rady partnerstva zvoláva predseda RP podľa potreby písomnou pozvánkou doručenou najneskôr 10 pracovných dní pred uskutočnením rokovania Rady partnerstva v listinnej alebo elektronickej forme na základe vlastného podnetu, alebo ak o to predsedu RP požiada:
2. hlavné mesto,
3. aspoň 1/5 členov Rady partnerstva,
4. RO.

Súčasťou pozvánky je program rokovania ako aj materiály na prerokovanie a návrh uznesení Rady partnerstva k jednotlivým bodom rokovania.

1. Rokovanie Rady partnerstva sa uskutoční v primeranej lehote od odoslania požiadavky podľa ods. 1 písm. a) až c) tohto článku. Ak napriek doručenej požiadavke na zvolanie rokovania sa rokovanie Rady partnerstva neuskutoční v primeranej lehote, zvolať rokovanie Rady partnerstva môže člen, ktorý žiadal o zvolanie rokovania Rady partnerstva. V takom prípade zvolávajúci člen vedie rokovanie Rady partnerstva, ak sa výslovne s predsedom RP nedohodne inak.
2. Rokovanie Rady partnerstva vedie predseda RP, v jeho neprítomnosti ho zastupuje podpredseda Rady partnerstva, ak nie je v tomto Rokovacom poriadku uvedené inak. Mimoriadne, v odôvodnených prípadoch môže predseda RP písomne poveriť vedením rokovania iného zástupcu člena Rady partnerstva.
3. Rada partnerstva je uznášaniaschopná, ak je prítomná nadpolovičná väčšina zástupcov členov Rady partnerstva. V prípade, že jedným z bodov rokovania je záležitosť týkajúca sa UMR, Rada partnerstva je pri tomto bode uznášaniaschopná, ak je prítomný člen Komory UMR.
4. Po otvorení rokovania Rady partnerstva sa schváli program rokovania. Každý člen Rady partnerstva je oprávnený navrhnúť doplnenie programu rokovania o nový bod, pričom spolu s návrhom na doplnenie nového bodu rokovania predloží členom Rady partnerstva materiál k tomuto novému bodu a návrh uznesenia. Zaradenie nového bodu do programu rokovania Rady partnerstva podlieha schváleniu Rady partnerstva.
5. Rokovania Rady sú verejné, ak v hlasovaní nerozhodne Rada 2/3 väčšinou hlasov prítomných členov inak.
6. Predmetom rokovania Rady partnerstva sú záležitosti patriace do jej právomoci podľa   
   čl. 2 Štatútu Rady partnerstva.
7. Hlasovanie členov Rady partnerstva je verejné. Rada partnerstva rozhoduje formou uznesení vždy jedným zo spôsobov podľa ods. 11 tohto článku.
8. Vo výnimočných prípadoch, keď existujú vážne dôvody brániace osobnej účasti zástupcov, sa môže zasadnutie uskutočniť online formou.
9. Hlasuje sa na pokyn predsedu RP alebo inej osoby, ktorá vedie rokovanie, o návrhu uznesenia, ktoré predkladá predseda RP alebo iný člen Rady partnerstva.
10. Hlasovanie podľa tohto  Rokovacieho poriadku prebieha dvoma spôsobmi, a to:
    1. rovným hlasovaním, pri ktorom má každý člen Rady partnerstva jeden rovný hlas; pokiaľ nie je ustanovené inak v tomto Rokovacom poriadku, na schválenie návrhu uznesenia alebo jeho časti je potrebný súhlas nadpolovičnej väčšiny hlasov prítomných zástupcov členov Rady partnerstva, alebo
    2. váženým hlasovaním špecifikovaným v ods. 13 až 15 tohto článku.

Rovné hlasovanie sa použije pri schvaľovaní záležitostí týkajúcich sa činnosti a fungovania Rady partnerstva (voľba a odvolanie podpredsedu Rady partnerstva, schválenie programu rokovania Rady partnerstva a iné procedurálne veci) alebo keď tak výslovne ustanoví tento Rokovací poriadok.

Vážené hlasovanie sa použije pri všetkých ostatných záležitostiach, pokiaľ nie je ustanovené rovné hlasovanie. Pokiaľ nie je jednoznačné, akým spôsobom sa má hlasovať, o spôsobe hlasovania rozhoduje predseda RP.

1. Na schválenie IÚS, zásobníka projektov a ich aktualizácií vo váženom hlasovaní s výnimkou hlasovania o veciach týkajúcich sa UMR je potrebný:
   1. súhlas s návrhom uznesenia alebo časti uznesenia, ktorý je dosiahnutý v najmenej troch komorách pričom je nevyhnutné súhlasné stanovisko komory 1 (členovia reprezentujúci regionálnu územnú samosprávu) a komory 2 (členovia reprezentujúci miestnu územnú samosprávu) a súčasne
   2. súhlas trojštvrtinovej väčšiny vážených hlasov prítomných členov Rady partnerstva; veľkosť váženého hlasu každého člena Rady partnerstva v danej komore vyplýva z ods. 16 tohto článku.
2. Pre účely váženého hlasovania sú členovia Rady partnerstva rozdelení do 4 komôr v zmysle čl. 3 Štatútu Rady partnerstva..
3. Na schválenie predloženého návrhu uznesenia alebo jeho časti vo váženom hlasovaní je potrebný
4. súhlas s návrhom uznesenia alebo časti uznesenia, ktorý je dosiahnutý v najmenej dvoch komorách hlasovaním podľa ods. 15 tohto článku a súčasne
5. súhlas nadpolovičnej väčšiny vážených hlasov prítomných členov Rady partnerstva; veľkosť váženého hlasu každého člena Rady partnerstva v danej komore vyplýva z ods. 15 tohto článku.
6. Pre účely váženého hlasovania podľa ods. 13 a 14 tohto článku
   1. v Komore regionálnej územnej samosprávy hlasuje len člen BSK a na schválenie predloženého návrhu uznesenia alebo časti uznesenia v tejto komore je potrebný jeho súhlas; veľkosť jeho hlasu sa rovná číslu 100 a pre účely hlasovania podľa ods. 13 a 14 písm. b) tohto článku sa veľkosť váženého hlasu rovná číslu 25;
   2. v Komore miestnej územnej samosprávy má každý člen vážený hlas, pričom veľkosť jeho hlasu zodpovedá podielu počtu obyvateľov, ktorých reprezentuje daný člen (každá obec môže byť zastúpená iba jedným členom, a teda počet obyvateľov obce môže byť započítaný len jednému členovi a jedenkrát) na celkovom počte obyvateľov, ktorých reprezentujú všetci členovia tejto komory k 31. 12. 2021 násobenom číslom 100 a na schválenie predloženého návrhu uznesenia alebo časti uznesenia v tejto komore je potrebná nadpolovičná väčšina vážených hlasov prítomných členov tejto komory; vážený hlas každého člena v tejto komore sa pre účely hlasovania podľa ods. 13 a 14 písm. b) tohto článku delí číslom 4; výnimka sa týka dvoch členov komory, Hlavného mesta SR Bratislava a Regionálneho združenia M.Č. hl. mesta SR Bratislavy, kde v prípade regionálneho združenia veľkosť hlasu zodpovedá podielu troch štvrtín počtu obyvateľov hlavného mesta SR Bratislava na celkovom počte obyvateľov násobenom číslom 100, a v prípade Hlavného mesta SR Bratislava veľkosť hlasu zodpovedá jednej štvrtine počtu obyvateľov hlavného mesta SR Bratislava na celkovom počte obyvateľov násobenom číslom 100;
   3. v Komore sociálno-ekonomických partnerov má každý člen Rady partnerstva jeden hlas a na schválenie predloženého návrhu uznesenia alebo časti uznesenia v tejto komore je potrebná nadpolovičná väčšina hlasujúcich členov tejto komory; veľkosť hlasu hlasujúceho člena v tejto komore sa rovná podielu čísla 1 na celkovom počte hlasujúcich členov tejto komory násobenom číslom 100 a pre účely hlasovania podľa ods. 13 a 14 písm. b) tohto článku sa delí číslom 4[[1]](#footnote-1);
   4. v Komore štátnej správy má každý člen Rady partnerstva jeden hlas a na schválenie predloženého návrhu uznesenia alebo časti uznesenia v tejto komore je potrebná nadpolovičná väčšina hlasov hlasujúcich členov tejto komory; veľkosť hlasu hlasujúceho člena v tejto komore sa rovná podielu čísla 1 na celkovom počte hlasujúcich členov tejto komory násobenom číslom 100 a pre účely hlasovania podľa ods. 13 a 14 písm. b) tohto článku sa delí číslom 4[[2]](#footnote-2);
   5. Komora UMR sa na hlasovaní a rozhodovaní o veciach iných ako UMR v súlade s kompetenciami vyplývajúcich zo štatútu hlavného mesta nezúčastňuje.
7. Predseda RP môže rozhodnúť aj o hlasovaní mimo rokovania spôsobom „per rollam“. Členovia sa k materiálom zaslaným „per rollam“ vyjadria písomne elektronickou formou do 7 pracovných dní odo dňa elektronického odoslania výzvy na hlasovanie sekretariátom RP. V odôvodnených prípadoch môže byť táto lehota skrátená, prípadne predĺžená rozhodnutím predsedu RP. Člen Rady partnerstva predkladá svoje stanovisko v písomnej forme alebo elektronickou poštou sekretariátu RP do termínu uvedenom vo výzve na hlasovanie. V prípade nepredloženia žiadneho stanoviska od člena Rady partnerstva sa toto považuje za prejav súhlasu s návrhom materiálu. Na hlasovanie „per rollam“ sa vzťahujú pravidlá stanovené pre hlasovanie na riadnych rokovaniach Rady partnerstva.
8. O projektovom zámere hlasuje aj zástupca člena Rady partnerstva, ktorý je zainteresovanou osobou na strane žiadateľa alebo prijímateľa.
9. Predseda RP môže prerušiť rokovanie Rady partnerstva z dôvodu potreby vyžiadať si odborný podklad alebo metodické usmernenie RO nevyhnutné pre riadne plnenie funkcií RP vo vzťahu k aktuálne prerokúvanej záležitosti. Predseda RP môže prerušiť rokovanie Rady partnerstva z uvedeného dôvodu aj na základe podnetu členov Rady partnerstva. Prerušenie môže trvať len po nevyhnutne potrebný čas, najdlhšie 15 pracovných dní. Prerušiť rokovanie Rady partnerstva o tej istej veci možno len raz.
10. V prípade, že Rada partnerstva nebude trikrát po sebe uznášaniaschopná, o programe rokovania rozhodne RO.
11. Z každého rokovania Rady partnerstva sa vyhotovuje písomná zápisnica, ktorej súčasťou je prezenčná listina. Kópia zápisnice, po jej predchádzajúcom pripomienkovaní zo strany členov, sa v elektronickej podobe zasiela všetkým členom Rady partnerstva do 14 pracovných dní po konaní predmetného zasadnutia. Zápisnica obsahuje najmä:
    1. dátum, miesto a čas rokovania,
    2. program rokovania,
    3. stručný záznam priebehu rokovania,
    4. výsledky hlasovania o predložených návrhoch spolu s údajom o hlasovaní jednotlivých členov, osobitné záznamy, ak o ich zaznamenanie do zápisnice výslovne počas rokovania požiadal zástupca člena Rady partnerstva,
    5. dátum vyhotovenia zápisnice,
    6. podpisy predsedu RP alebo osoby, ktorá viedla rokovanie, zástupcu jedného člena ako overovateľa a za správnosť člena sekretariátu RP,
    7. uznesenia,
    8. prezenčnú listinu.
12. Zápisnica z každého rokovania Rady partnerstva (bez podpisov) sa zverejňuje.

**Článok 8**

**ZÁNIK RADY PARTNERSTVA**

1. Rada partnerstva zaniká rozhodnutím nadpolovičnej väčšiny členov Rady partnerstva alebo rozhodnutím jej zriaďovateľa.
2. Činnosť Rady partnerstva je časovo ohraničená trvaním programového obdobia 2021 - 2027.

**Článok 9**

**ZÁVEREČNÉ USTANOVENIE**

1. Tento Rokovací poriadok, jeho doplnenia a zmeny podliehajú schvaľovaniu Rady partnerstva.
2. Zmeny a doplnenia Rokovacieho poriadku musia byť vykonané písomnou formou, a to formou dodatku. V dodatku sa stanoví jeho platnosť a účinnosť.
3. Rokovací poriadok nadobúda platnosť a účinnosť dňom podpisu predsedu RP.

1. Spôsob hlasovania členov komory sociálno-ekonomických partnerov bude upravený po prijatí IÚS tak, aby reflektoval priority IÚS a odbornú expertízu členov v oblastiach jednotlivých priorít. [↑](#footnote-ref-1)
2. Spôsob hlasovania členov komory štátnej správy bude upravený po prijatí IÚS tak, aby reflektoval priority IÚS a odbornú expertízu členov v oblastiach jednotlivých priorít. [↑](#footnote-ref-2)